Hugarflug , árleg ráðstefna Listaháskólans , fer nú fram í níunda sinn og að þessu sinni var kallað eftir erindum er varða viðfangsefnið frásagnir . Ráðstefnan er vettvangur starfsfólks , nemenda og annarra sem stunda sköpun og rannsóknir á fræðasviðum lista eða í návegi þeirra til að mætast og spyrja spurninga , gera tilraunir og kynna verkefni sín . Ætlunin er að greiða fyrir möguleikum á samstarfi þvert á ólík svið og plægja akurinn fyrir nýjar tengingar og samræður . Fjölmargar góðar tillögur bárust ráðstefnunefndinni og okkur þótti sérstaklega ánægjulegt að fá margar góðar tillögur frá lista - og fræðimönnum sem starfa utan Listaháskólans enda er samtal út fyrir háskólann ómissandi þáttur í því starfi sem hér fer fram . Eins og sjá má í dagskrá ráðstefnunnar þá einkennast málstofurnar af fjölbreyttum sjónarhornum á eðli og erindi frásagna í sögu og samtíma . Meðal umfjöllunarefna eru komur ísbjarna til landsins og saga íslenskrar djasstónlistar , stoðkerfi markaðarins og jafnrétti og fjölbreytileiki á vettvangi háskólastarfsins svo fátt eitt sé nefnt . Lykilfyrirlesarar ráðstefnunnar eru Hildur Guðnadóttir og Egill Sæbjörnsson sem hvort um sig hafa vakið mikla athygli fyrir notkun sína á frásagnarmöguleikum listarinnar og sérstakur gestur ráðstefnunnar er Goddur , Guðmundur Oddur Magnússon , rannsóknarprófessor við Listaháskóla Íslands sem leggur um þessar mundir lokahönd á viðamikla rannsókn á sjónrænum frásagnararfi íslensku þjóðarinnar . Það er augljóslega af mörgu að taka og við hvetjum gesti til að kynna sér dagskrá vel um leið og við bjóðum ykkur hjartanlega velkomin á Hugarflug 2020 . Með kærri kveðju ráðstefnunefndar , Marteinn Sindri Jónsson Formaður nefndar og aðjúnkt í hönnunar - og arkitektúrdeildÁsgerður G. Gunnarsdóttir Lektor og fagstjóri í sviðslistadeildIngimar Ólafsson Waage Lektor og fagstjóri í listkennsludeildJesper Pedersen Aðjúnkt í tónlistardeildPáll Haukur Björnsson Aðjúnkt í myndlistardeildÓlöf Hugrún Valdimarsdóttir Verkefnastjóri Hugarflugs Ráðstefnan fer fram í húsnæði Listaháskólans að Laugarnesvegi 91 föstudaginn 14. febrúar 2020 . Skráning er óþörf og öll eru velkomin .